CELEX: 32018R0072
Language: lt
Date: 2017-10-04 00:00:00
Title: 2017 m. spalio 4 d. Komisijos deleguotasis reglamentas (ES) 2018/72, kuriuo Europos Parlamento ir Tarybos reglamentas (ES) 2015/751 dėl tarpbankinių mokesčių už kortele grindžiamas mokėjimo operacijas papildomas techniniais reguliavimo standartais, kuriais nustatomi reikalavimai, kurių turi laikytis mokėjimo kortelių schemos ir apdorojimo paslaugą teikiantys subjektai, kad užtikrintų nepriklausomumo reikalavimų taikymą apskaitos, organizacinės struktūros ir sprendimų priėmimo procesų atžvilgiu (Tekstas svarbus EEE. )

18.1.2018   
            
            
               LT
            
            
               Europos Sąjungos oficialusis leidinys
            
            
               L 13/1
            
         KOMISIJOS DELEGUOTASIS REGLAMENTAS (ES) 2018/72
   2017 m. spalio 4 d.
   kuriuo Europos Parlamento ir Tarybos reglamentas (ES) 2015/751 dėl tarpbankinių mokesčių už kortele grindžiamas mokėjimo operacijas papildomas techniniais reguliavimo standartais, kuriais nustatomi reikalavimai, kurių turi laikytis mokėjimo kortelių schemos ir apdorojimo paslaugą teikiantys subjektai, kad užtikrintų nepriklausomumo reikalavimų taikymą apskaitos, organizacinės struktūros ir sprendimų priėmimo procesų atžvilgiu
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. balandžio 29 d. Europos Parlamento ir Tarybos reglamentą (ES) 2015/751 dėl tarpbankinių mokesčių už kortele grindžiamas mokėjimo operacijas (1), ypač į jo 7 straipsnio 6 dalį,
   kadangi:
   
               (1)
            
            
               siekiant patikslinti reikalavimus, kuriais užtikrinamas mokėjimo kortelių schemų ir apdorojimo paslaugą teikiančių subjektų atskyrimas, tikslinga nustatyti tam tikras sąlygas, susijusias su mokėjimo kortelių schemų ir apdorojimo paslaugą teikiančių subjektų apskaita, organizacine struktūra ir sprendimų priėmimo procesu, nepriklausomai nuo to, kokį juridinį statusą pasirinko šie subjektai;
            
         
               (2)
            
            
               mokėjimo kortelių schemos ir apdorojimo paslaugą teikiantys subjektai turėtų būti įdiegę apskaitos procesus, kurie jiems leistų finansinę informaciją pateikti atskirose pelno ir nuostolio ataskaitose, taip pat pateikti tos finansinės informacijos paaiškinimus. Tie reikalavimai neturėtų pakeisti ar iš dalies pakeisti su metinėmis finansinėmis ataskaitomis susijusių apskaitos principų ir standartų ar reikalavimų, kurie jau yra taikomi mokėjimo kortelių schemoms ir apdorojimo paslaugą teikiantiems subjektams;
            
         
               (3)
            
            
               todėl tikslinga nurodyti, kaip reikėtų skirstyti išlaidas ir pajamas pagal tuos apskaitos procesus. Tie apskaitos procesai turėtų būti deramai pagrįsti dokumentais, ypač, kai tai susiję su lėšų pervedimu tarp mokėjimo kortelių schemų ir apdorojimo paslaugą teikiančių subjektų;
            
         
               (4)
            
            
               siekiant užtikrinti nepriklausomumą, mokėjimo kortelių schemos ir apdorojimo paslaugą teikiantys subjektai turėtų bent kartą per metus parengti finansinę informaciją, kurią turėtų peržiūrėti nepriklausomas auditorius. Ta informacija ir jos peržiūra turėtų būti pateiktos kompetentingoms institucijoms, jei jos to paprašo, kad jos galėtų užtikrinti nepriklausomumo reikalavimų laikymąsi;
            
         
               (5)
            
            
               mokėjimo kortelių schemos ir apdorojimo paslaugą teikiantys subjektai, kurie nėra atskiri juridiniai subjektai, turėtų veikti bent jau kaip skirtingi vidaus verslo padaliniai. Mokėjimo kortelių schemų darbuotojai ir apdorojimo paslaugą teikiančių subjektų darbuotojai, įskaitant vyresniąją vadovybę, turėtų būti nepriklausomi ir dirbti atskirose darbo vietose, prie kurių suteikiama ribota kontroliuojama prieiga. Siekiant skatinti vyresniųjų vadovų nepriklausomumą tuo atveju, kai du subjektai priklauso tai pačiai grupei, ir užkirsti kelią „sukamųjų durų“ reiškiniui, vyresniesiems vadovams turėtų būti draudžiama įsidarbinti kitame verslo padalinyje bent vienus metus nuo tada, kai jie paliko subjektą, kuriame dirbo;
            
         
               (6)
            
            
               mokėjimo kortelių schemų darbuotojai užduotis, susijusias su apdorojimo paslaugų kūrimu, atnaujinimu arba įgyvendinimu, gali vykdyti tik jei tenkinamos specialios sąlygos, kuriomis užtikrinamas nepriklausomumo reikalavimų laikymasis;
            
         
               (7)
            
            
               siekiant išvengti bet kokių paskatų, kurias mokėjimo kortelių schemos arba apdorojimo paslaugą teikiantys subjektai per savo darbuotojus teiktų vienas kitam taikydami lengvatinį režimą arba teikdami konfidencialią informaciją, kurios jų konkurentai negauna, mokėjimo kortelių schemų ir apdorojimo paslaugą teikiančių subjektų darbuotojų atlygio nustatymo sistemos neturėtų būti nei tiesiogiai, nei netiesiogiai pagrįstos apdorojimo paslaugą teikiančių subjektų arba mokėjimo kortelių schemų ekonominės veiklos rezultatais. Atlygio nustatymo politika turėtų būti pateikta kompetentingoms institucijoms, jei jos to paprašo;
            
         
               (8)
            
            
               tikslinga nurodyti, kad tuo atveju, kai mokėjimo kortelių schema ir apdorojimo paslaugą teikiantis subjektas priklauso tam pačiam juridiniam subjektui arba grupei, taisyklės, kuriomis užtikrinama, kad darbuotojai laikytųsi šio reglamento, turėtų būti nustatytos elgesio kodekse, kuriame būtų nurodytos veiksmingos sankcijos ir vykdymo užtikrinimo mechanizmai, ir kuris turėtų būti paviešintas;
            
         
               (9)
            
            
               mokėjimo kortelių schemoms ir apdorojimo paslaugą teikiantiems subjektams turėtų būti leidžiama naudotis bendromis paslaugomis su sąlyga, kad jomis naudojantis nebūtų tarpusavyje dalijamasi neskelbtina informacija ir kad paslaugų dalijimosi sąlygos, įskaitant finansines sąlygas, kuriomis tos paslaugos yra siūlomos, būtų tinkamai dokumentuotos bendrajame dokumente. Tas dokumentas turėtų būti pateiktas kompetentingoms institucijoms, jei jos to paprašo, kad jos galėtų užtikrinti nepriklausomumo reikalavimų taikymą. Reikėtų nustatyti konkrečias bendro naudojimosi informacijos valdymo sistema sąlygas. Tačiau reikėtų drausti mokėjimo kortelių schemoms ir apdorojimo paslaugas teikiantiems subjektams dalytis neskelbtina informacija, kuri mokėjimo kortelių schemai arba apdorojimo paslaugas teikiančiam subjektui galėtų suteikti konkurencinį pranašumą;
            
         
               (10)
            
            
               siekiant užtikrinti, kad vykstant sprendimų priėmimo procesui tarp mokėjimo kortelių schemų ir apdorojimo paslaugas teikiančių subjektų galintys kilti interesų konfliktai būtų tinkamai mažinami, tikslinga nustatyti sąlygas dėl mokėjimo kortelių schemų ir apdorojimo paslaugas teikiančių subjektų valdymo organų sudėties, nepriklausomai nuo jų juridinės formos ir organizacinių susitarimų. Tos sąlygos turėtų būti paviešintos ir jas turėtų peržiūrėti kompetentingos institucijos. Be to, mokėjimo kortelių schemos ir apdorojimo paslaugas teikiantys subjektai turėtų turėti atskirus jų atitinkamų valdymo organų patvirtintus metinius veiklos planus. Šie atskiri metiniai veiklos planai turėtų būti pateikti kompetentingoms institucijoms, jei jos to paprašo, kad jos galėtų užtikrinti nepriklausomumo reikalavimų laikymąsi;
            
         
               (11)
            
            
               šis reglamentas grindžiamas Europos bankininkystės institucijos (EBI) Komisijai pateiktais techninių reguliavimo standartų projektais;
            
         
               (12)
            
            
               EBI dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 37 straipsnį, pateikti savo nuomonę (2),
            
         PRIĖMĖ ŠĮ REGLAMENTĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo reglamentu nustatomi reikalavimai, kurių turi laikytis mokėjimo kortelių schemos ir apdorojimo paslaugą teikiantys subjektai, kad būtų užtikrintas Reglamento (ES) 2015/751 7 straipsnio 1 dalies a punkto taikymas.
   2 straipsnis
   Apibrėžtys
   Šiame reglamente vartojamų terminų apibrėžtys:
   1)   valdymo organas– pagal nacionalinę teisę paskirtas mokėjimo kortelių schemos arba apdorojimo paslaugą teikiančio subjekto organas, įgaliotas nustatyti subjekto strategiją, tikslus ir bendrą veiklos kryptį ir vykdantis vadovybės sprendimų priėmimo priežiūrą bei stebėseną; į jį įtraukiami asmenys, kurie faktiškai vadovauja subjekto veiklai;
   2)   vyresnioji vadovybė– fiziniai asmenys, mokėjimo kortelių schemoje arba apdorojimo paslaugą teikiančiame subjekte vykdantys vykdomąsias funkcijas ir atsakingi bei atskaitingi valdymo organui už kasdienį mokėjimo kortelių schemos arba apdorojimo paslaugą teikiančio subjekto valdymą;
   3)   Atlygis– visų formų fiksuotasis ir kintamasis atlygis, įskaitant atliktus mokėjimus arba pinigines ar nepinigines išmokas, kurias darbuotojams tiesiogiai sumokėjo mokėjimo kortelių schema arba apdorojimo paslaugą teikiantis subjektas arba tai buvo padaryta jų vardu;
   4)   bendros paslaugos– bet kokia veikla, funkcija arba paslauga, kurią atlieka mokėjimo kortelių schemos ar apdorojimo paslaugą teikiančio subjekto vidaus padalinys arba atskiras juridinis subjektas ir kuri yra naudinga tiek mokėjimo kortelių schemai, tiek apdorojimo paslaugą teikiančiam subjektui;
   5)   Grupė– patronuojančioji įmonė ir visos jos patronuojamosios įmonės, kaip apibrėžta Europos Parlamento ir Tarybos direktyvos (ES) 2013/34 (3) 2 straipsnio 11 dalyje.
   II SKYRIUS
   
      APSKAITA
   
   3 straipsnis
   Finansinė informacija
   1.   Mokėjimo kortelių schemos ir dalyvaujantys apdorojimo paslaugą teikiantys subjektai turi įdiegę apskaitos procesus, kurie jiems leidžia finansinę informaciją pateikti atskirose pelno ir nuostolio ataskaitose, taip pat pateikti tos finansinės informacijos paaiškinimus.
   2.   1 dalyje nurodyta finansinė informacija atitinka apskaitos sistemą, taikomą rengiant mokėjimo kortelių schemų ir apdorojimo paslaugą teikiančių subjektų finansines ataskaitas.
   4 straipsnis
   Išlaidų ir pajamų paskirstymas
   1.   3 straipsnio 1 dalyje nurodyta finansinė informacija yra pagrįsta išlaidų ir pajamų paskirstymu tarp mokėjimo kortelių schemos ir apdorojimo paslaugą teikiančio subjekto vadovaujantis šiomis taisyklėmis:
   
               a)
            
            
               išlaidos ir pajamos, kurios yra tiesiogiai priskirtinos apdorojimo paslaugų teikimui, yra priskiriamos apdorojimo paslaugą teikiančiam subjektui;
            
         
               b)
            
            
               išlaidos ir pajamos, kurios yra tiesiogiai priskirtinos mokėjimo kortelių schemai, yra priskiriamos mokėjimo kortelių schemai;
            
         
               c)
            
            
               išlaidos ir pajamos, kurios nėra tiesiogiai priskirtinos apdorojimo paslaugų teikimui arba mokėjimo kortelių schemai, paskirstomos remiantis veikla grindžiamu sąnaudų apskaičiavimu, pagal kurį netiesioginės sąnaudos ir pajamos paskirstomos atsižvelgiant į apdorojimo paslaugą teikiančio subjekto arba mokėjimo kortelių schemos faktinį suvartojimą;
            
         
               d)
            
            
               išlaidos ir pajamos, kurios nėra tiesiogiai priskirtinos ir negali būti paskirstytos remiantis veikla grindžiamu sąnaudų apskaičiavimu, yra paskirstomos pagal apskaitos metodiką, dokumentuotą patvirtinamajame rašte.
            
         2.   1 dalies d punkte nurodytame patvirtinamajame rašte prie kiekvienų pagal tą metodiką paskirstytų sąnaudų ir pajamų nurodomas
   
               a)
            
            
               paskirstymo pagrindas;
            
         
               b)
            
            
               to pagrindo pagrindimas.
            
         5 straipsnis
   Finansinių išteklių pervedimo tarp mokėjimo kortelių schemų ir apdorojimo paslaugą teikiančių subjektų dokumentavimas
   1.   Mokėjimo kortelių schemos ir apdorojimo paslaugą teikiantys subjektai parengia specialius paaiškinimus apie visus tarpusavio finansinių išteklių pervedimus už suteiktas paslaugas arba už naudojimąsi bendromis paslaugomis, nurodytomis 12 straipsnyje. Tuose paaiškinimuose nurodomos paslaugų kainos ir mokesčiai už jas, nepriklausomai nuo bet kokių prisiimtų įsipareigojimų ir tarp jų sudarytų organizacinių susitarimų. Tie paaiškinimai įtraukiami į 3 straipsnio 1 dalyje nurodytą finansinę informaciją.
   2.   Jei mokėjimo kortelių schemos ir apdorojimo paslaugą teikiantys subjektai priklauso tam pačiam juridiniam subjektui arba grupei, 1 dalyje nurodytuose specialiuose paaiškinimuose pateikiami įrodymai, kad kainos ir mokesčiai už tarpusavio paslaugų teikimą arba naudojimąsi bendromis paslaugomis nesiskiria nuo kainų ir mokesčių už tokias pačias paslaugas, o jei tokių nėra – už palyginamas paslaugas, už kurias moka mokėjimo kortelių schemos ir apdorojimo paslaugą teikiantys subjektai, nepriklausantys tam pačiam juridiniam subjektui arba grupei.
   6 straipsnis
   Finansinės informacijos peržiūra ir teikimo dažnumas
   1.   Pagal 3, 4 ir 5 straipsnius parengtą finansinę informaciją peržiūri nepriklausomas ir sertifikuotas auditorius.
   2.   1 dalyje nurodyta peržiūra pateikiama kaip ataskaita, užtikrinant:
   
               a)
            
            
               patikimą ir sąžiningą požiūrį į finansinę informaciją, kurią parengė mokėjimo kortelių schemos ir apdorojimo paslaugą teikiantys subjektai;
            
         
               b)
            
            
               finansinės informacijos suderinamumą ir palyginamumą su apskaitos sistema, taikoma rengiant mokėjimo kortelių schemų ir apdorojimo paslaugą teikiančių subjektų finansines ataskaitas;
            
         
               c)
            
            
               finansinės informacijos suderinamumą su ankstesnių metų paskirstymo politika arba, jei tokio suderinamumo trūksta, pateikti paaiškinimą, kodėl buvo pakeista paskirstymo politika, ir patikslintus ankstesnių metų skaičius.
            
         3.   3, 4 ir 5 straipsniuose nurodyta finansinė informacija 1 dalyje nurodytam auditoriui pateikiama kartą per metus, taip pat pateikiama kompetentingoms institucijoms, jei jos to paprašo, kartu su nepriklausomo auditoriaus peržiūra.
   III SKYRIUS
   
      ORGANIZACINĖ STRUKTŪRA
   
   7 straipsnis
   Funkcinis atskyrimas
   Mokėjimo kortelių schemos ir apdorojimo paslaugą teikiantys subjektai, kurie nėra įsteigti kaip du atskiri juridiniai subjektai, veikia kaip du atskiri vidaus verslo padaliniai.
   8 straipsnis
   Darbo vietų atskyrimas
   Mokėjimo kortelių schemos ir apdorojimo paslaugą teikiantys subjektai, kurie yra įsikūrę tose pačiose patalpose, dirba atskirose darbo vietose, prie kurių suteikiama ribota ir kontroliuojama prieiga.
   9 straipsnis
   Vyresniosios vadovybės nepriklausomumas
   Mokėjimo kortelių schemų arba mokėjimo kortelių schemos verslo padalinio vyresnioji vadovybė skiriasi nuo apdorojimo paslaugą teikiančių subjektų arba apdorojimo paslaugą teikiančio subjekto verslo padalinio vyresniosios vadovybės ir veikia savarankiškai. Mokėjimo kortelių schemų arba mokėjimo kortelių schemos verslo padalinių vyresnioji vadovybė negali įsidarbinti apdorojimo paslaugą teikiančiuose subjektuose arba apdorojimo paslaugą teikiančio subjekto verslo padaliniuose, ir atvirkščiai, bent vienus metus nuo tada, kai ta vyresnioji vadovybė paliko subjektą, kuriame dirbo.
   10 straipsnis
   Darbuotojų nepriklausomumas
   1.   Mokėjimo kortelių schemų darbuotojai negali būti tie patys asmenys, kaip apdorojimo paslaugą teikiančių subjektų darbuotojai.
   2.   Mokėjimo kortelių schemų ir apdorojimo paslaugą teikiančių subjektų darbuotojai gali vykdyti užduotis, susijusias su bendrų paslaugų, nurodytų 12 straipsnyje, teikimu.
   3.   Apdorojimo paslaugą teikiančio subjekto darbuotojai gali vykdyti užduotis, susijusias su vieno taisyklių rinkinio, praktikos, standartų ir įgyvendinimo gairių dėl kortele grindžiamų mokėjimo operacijų vykdymo kūrimu, su sąlyga, kad:
   
               a)
            
            
               užduotis, susijusias su vieno taisyklių rinkinio kūrimu, nediskriminacinėmis sąlygomis gali atlikti kiti apdorojimo paslaugą teikiantys subjektai;
            
         
               b)
            
            
               rengiant tas taisykles reikalinga visų mokėjimo kortelių schemoje dalyvaujančių apdorojimo paslaugą teikiančių subjektų reprezentatyvioji imtis.
            
         11 straipsnis
   Atlygis
   1.   Apdorojimo paslaugą teikiantys subjektai priima tokią atlygio nustatymo politiką, kuri neteiktų paskatų darbuotojams mokėjimo kortelių schemai taikyti lengvatinį režimą arba teikti konfidencialią informaciją, kurios kiti konkurentai negauna. Todėl jų darbuotojų atlygis atspindi apdorojimo paslaugą teikiančio subjekto veiklos rezultatus ir nei tiesiogiai, nei netiesiogiai nėra susijęs su mokėjimo kortelių schemos, kuriai apdorojimo paslaugą teikiantis subjektas teikia paslaugas, veiklos rezultatais.
   2.   Mokėjimo kortelių schemos priima tokią atlygio nustatymo politiką, kuri neteiktų paskatų darbuotojams apdorojimo paslaugą teikiančiam subjektui taikyti lengvatinį režimą arba teikti konfidencialią informaciją, kurios kiti konkurentai negauna. Todėl jų darbuotojų atlygis atspindi mokėjimo kortelių schemų veiklos rezultatus ir nei tiesiogiai, nei netiesiogiai nėra susijęs su apdorojimo paslaugą teikiančio subjekto veiklos rezultatais.
   3.   1 ir 2 dalyse nurodyta atlygio nustatymo politika pateikiama kompetentingoms institucijoms, jei jos to paprašo.
   12 straipsnis
   Naudojimasis bendromis paslaugomis
   1.   Mokėjimo kortelių schemos ir apdorojimo paslaugą teikiantys subjektai, kurie naudojasi bendromis paslaugomis, bendrajame dokumente pateikia bendrų paslaugų sąrašą ir nurodo sąlygas, įskaitant finansines, kuriomis tos paslaugos yra teikiamos.
   2.   1 dalyje nurodytas bendrasis dokumentas pateikiamas kompetentingoms institucijoms, jei jos to paprašo.
   13 straipsnis
   Naudojimasis bendra informacijos valdymo sistema
   Informacijos valdymo sistema, kuria bendrai naudojasi mokėjimo kortelių schema ir apdorojimo paslaugą teikiantis subjektas, užtikrinama, kad:
   
               a)
            
            
               tam, kad galėtų gauti prieigą prie informacijos valdymo sistemos, mokėjimo kortelių schemos darbuotojai ir apdorojimo paslaugą teikiančio subjekto darbuotojai būtų identifikuojami atskirai, taikant tapatumo nustatymo procedūrą;
            
         
               b)
            
            
               naudotojai turėtų prieigą tik prie tos informacijos, su kuria jie turi teisę susipažinti pagal šį reglamentą. Visų pirma, prieigos prie jokios apdorojimo paslaugą teikiančio subjekto neskelbtinos informacijos, nurodytos 14 straipsnyje, neturi mokėjimo kortelių schemos darbuotojai, o prieigos prie jokios mokėjimo kortelių schemos neskelbtinos informacijos neturi apdorojimo paslaugą teikiančio subjekto darbuotojai.
            
         14 straipsnis
   Neskelbtina informacija
   Mokėjimo kortelių schemos ir apdorojimo paslaugą teikiantys subjektai nesidalija neskelbtina informacija, kuri mokėjimo kortelių schemai arba apdorojimo paslaugas teikiančiam subjektui suteikia konkurencinį pranašumą, jei tokia informacija nesidalijama su kitais konkurentais.
   15 straipsnis
   Elgesio kodeksas
   1.   Tam pačiam juridiniam subjektui arba grupei priklausančios mokėjimo kortelių schemos ir apdorojimo paslaugą teikiantys subjektai nustato elgesio kodeksą, kuriame išdėsto, kaip turi elgtis jų atitinkami darbuotojai, kad būtų užtikrintas šio reglamento laikymasis, ir viešai jį paskelbia savo svetainėje. Elgesio kodekse taip pat nustatomi veiksmingi vykdymo užtikrinimo mechanizmai.
   2.   Elgesio kodekse visų pirma nustatomos taisyklės, kad būtų užkirstas kelias mokėjimo kortelių schemoms ir apdorojimo paslaugas teikiantiems subjektams dalytis neskelbtina informacija, kaip nurodyta 14 straipsnyje. Elgesio kodeksą peržiūri kompetentingos institucijos.
   IV SKYRIUS
   
      SPRENDIMŲ PRIĖMIMO PROCESAS
   
   16 straipsnis
   Valdymo organų nepriklausomumas
   1.   Mokėjimo kortelių schemos ir apdorojimo paslaugas teikiantys subjektai užtikrina, kad jų valdymo organų sudėtis padėtų mažinti interesų konfliktus tarp mokėjimo kortelių schemų ir apdorojimo paslaugas teikiančių subjektų vykstant sprendimų priėmimo procesui, taip pat nustatant aiškius ir objektyvius kriterijus, pagal kuriuos direktoriaus pareigas mokėjimo kortelių schemos ir apdorojimo paslaugas teikiančio subjekto valdymo organuose tuo pačiu metu gali eiti tas pats asmuo. Tie kriterijai turėtų būti paviešinti ir juos turėtų peržiūrėti kompetentingos institucijos.
   2.   Tam pačiam juridiniam subjektui arba grupei priklausančių mokėjimo kortelių schemų ir apdorojimo paslaugą teikiančių subjektų valdymo organai tvirtina ir periodiškai peržiūri interesų konfliktų politiką, kad galėtų administruoti ir stebėti šio reglamento laikymąsi.
   3.   Įgyvendinant 2 dalį ir jei tas pats asmuo gali eiti mokėjimo kortelių schemos ir apdorojimo paslaugą teikiančio subjekto valdymo organo direktoriaus pareigas, mokėjimo kortelių schemos ir apdorojimo paslaugą teikiantys subjektai:
   
               a)
            
            
               įsteigia atskirą valdymo organą, atsakingą už sprendimus, susijusius su mokėjimo kortelių schemos veikla, išskyrus 12 straipsnyje nurodytas bendras paslaugas; šį organą sudaro valdymo organo nariai, kurie nevykdo jokių vykdomųjų funkcijų, susijusių su apdorojimo veikla. Tie nariai, laikydamiesi šio reglamento, konsultuoja valdymo organą mokėjimo kortelių schemos strategijos klausimu ir padeda jam prižiūrėti, kaip vyresnioji vadovybė įgyvendina tą strategiją;
            
         
               b)
            
            
               įsteigia atskirą valdymo organą, atsakingą už sprendimus, susijusius su apdorojimo veikla, išskyrus 12 straipsnyje nurodytas bendras paslaugas; šį organą sudaro valdymo organo nariai, kurie nevykdo jokių vykdomųjų funkcijų, susijusių su mokėjimo kortelių schemos veikla. Tie nariai, laikydamiesi šio reglamento, konsultuoja valdymo organą apdorojimo paslaugą teikiančio subjekto strategijos klausimu ir padeda jam prižiūrėti, kaip vyresnioji vadovybė įgyvendina tą strategiją;
            
         
               c)
            
            
               nustato nepriklausomus atskaitomybės ryšius atitinkamai nuo mokėjimo kortelių schemos verslo padalinio arba nuo apdorojimo paslaugą teikiančio subjekto verslo padalinio vyresniosios vadovybės iki valdymo organo.
            
         4.   Pagal 3 dalį nustatyti organizaciniai susitarimai pateikiami kompetentingoms institucijoms, jei jos to paprašo.
   5.   Bendra atsakomybė už šio reglamento laikymosi užtikrinimą tenka valdymo organui.
   17 straipsnis
   Metinio veiklos plano nepriklausomumas
   1.   Mokėjimo kortelių schemos ir apdorojimo paslaugą teikiantys subjektai turi atskirus metinius veiklos planus, kuriuose nustatytas biudžetas, įskaitant kapitalo ir veiklos išlaidas ir galimą įgaliojimų patirti tas išlaidas perdavimą, kurie pateikiami jų atitinkamam valdymo organui tvirtinti arba, tam tikrais atvejais, 16 straipsnyje nurodytam valdymo organui.
   2.   Atskiri metiniai veiklos planai pateikiami kompetentingoms institucijoms, jei jos to paprašo.
   V SKYRIUS
   
      BAIGIAMOSIOS NUOSTATOS
   
   18 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 123, 2015 5 19, p. 1.
   
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).
   
      (3)  2013 m. birželio 26 d. Europos Parlamento ir Tarybos direktyva 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (OL L 182, 2013 6 29, p. 19).